Simracing NM

Simracing NM, også kalt e-sport norgesmesterskap asfaltracing, er et virtuelt NM i asfaltracing på plattformen iRacing. Mesterskapet arrangeres av Norges Bilsportforbund i samarbeid med Norsk Motor Klubb. Tidligere NM i asfaltracing ble også arrangert av Norges Bilsportforbund under navnet SimRacing Grand Prix, men dette mesterskapet ble lagt ned våren 2021 som følge av økonomiske problemer. Simracing NM arrangeres for første gang høsten 2022 og går over 4 runder på kjente internasjonale baner.


== Format ==
Serien består av en prekvalifisering i forkant av sesongstart og 4 tellende løp som pågår fra september til november. Det er kun plass til 40 førere på banen samtidig, så dersom det er flere påmeldte vil hvert løp deles opp i flere finaler, hvor vinneren av den øverste finalen blir kronet som norgesmester. Hver løpshelg består av en kvalifisering og 2 påfølgende løp.
Til tross for at serien er et norgesmesterskap, er det åpent for at folk fra alle nasjoner kan delta.


=== Prekvalifisering ===
Prekvalifiseringen foregår i iRacings «time trial»-modus. Her skal førerne sette en rekke raske rundetider etter hverandre og gjennomsnittet av disse utgjør tiden som blir oppført på resultatlisten. For å få en godkjent tid, må man holde seg innenfor baneoppmerkingen i alle de tellende rundene, i tillegg til at man ikke kan miste kontrollen på bilen. Man kan forsøke så mange ganger man vil i hele prekvalifiseringsperioden.
Det er viktig å få et godt resultat i prekvalifiseringen, fordi resultatene bestemmer hvilken finale førerne skal kjøre i resten av sesongen.


=== Løp ===
Hvert løp består av 3 eventer. En kvalifisering, et såkalt sprintløp og et såkalt featureløp.


==== Kvalifisering ====
Prekvalifiseringen forteller ikke noe om startrekkefølgen i løpene, så hver løpshelg inneholder egne kvalifiseringer. I disse kjemper man kun mot de førerne som er i samme finale som en selv. Det vil si at de som er prekvalifisert til A-finale vil kun kjøre kvalifisering mot andre A-finalister gjennom hele norgesmesterskapet. Resultatet av kvalifiseringen bestemmer startrekkefølgen i det påfølgende sprintløpet.


==== Sprintløp ====
Første løp hver runde er et sprintløp. Dette er et kortere løp som er ca halvparten så lange som featureløpene, men er allikevel et viktig løp for å sanke poeng. En topplassering her gir halvparten så mange poeng som topplassering i hovedløpet. Resultatlisten fra sprintløpet definerer startrekkefølgen på featureløpet.


==== Featureløp ====
Det viktigste løpet hver løpshelg er det såkalte featureløpet. Dette er dobbelt så langt som sprintløpet og er ca 80 km langt. Det er i featureløpet man sanker flest poeng hver løpshelg. Startrekkefølgen kommer fra sprintløpet i en kjent, men noe kontroversiell, vri ved at de 8 raskeste bytter plass - slik at vinneren i sprintløpet starter som nummer 8 i featureløpet.


== Runder og vinnere ==
(*) Opprinnelig kalender inneholdt Red Bull Ring, men denne ble erstattet med Rudskogen da det ble annonsert at banen ble tilgjengelig på iRacing.


== Bil ==
Mesterskapet er en merkeklasse og det benyttes sportsvognen Porsche 911 GT3 Cup (992). Bilen er den nyeste generasjonen 911 GT3 Cup, og regnes som verdens mest brukte sportsvogn. I Simracing NM er bilen virtuell, men den kan oppleves i virkeligheten og på TV i bl.a. Porsche Mobil 1 Supercup som supportserie til Formel 1, Porsche Carrera Cup verden over, samt i flere utholdenhetsløp.
911 GT3 Cup er basert på sportsbilen Porsche 911 (992), men Cup-bilen er spesielt utviklet for å brukes på bane og kan derfor ikke registreres som personbil. Cup-versjonen har en 6-sylindret motor på 4 liter, som yter 375 kW og veier i overkant av 1200 kg. Kombinert med lite marktrykk og at den ikke har elektroniske førerhjelpsystemer som ABS eller antispinn, er den kraftfulle bilen svært krevende å beherske for både nye og erfarne simracere.
Til tross for at bilen heter GT3, er den ikke homologert etter FIA sitt GT3-reglement. Den største visuelle forskjellen på Porsche 911 GT3 Cup og Porsche 911 GT3 R (FIA GT3-bil) er at FIA GT3-bilene i større grad benytter aerodynamiske innretninger, som større spoiler, diffusor, splitter o.l. for et betydelig økt marktrykk.


== Simulator ==
Simracing NM bruker simulatoren iRacing, en av de største simracing-aktørene på markedet. Spillet simulerer ekte baner og biler fra hele verden og fokuset for simulatoren er å ha så realistisk kjørefysikk som mulig. Spillet er abonnementbasert og krever at man betaler en månedlig lisens for å kunne bruke det. Dette er uavhengig av om man kjører offline eller online. Som registrert får man tilgang til en håndfull biler og baner, men man kan også kjøpe tilgang til ytterligere biler og baner. Stopper man å betale den månedlige lisensen mister man tilgang til simulatoren og ytterlige kjøp man har gjort, men dette er tilgjengelig igjen så fort man fortsetter abonnementet.
Bilen og banene som benyttes i Simracing NM må man kjøpe i tillegg til abonnementsprisen.


== Norgesmestere ==
Norgesmestere mellom 2018-2021 ble kåret i mesterskapet SimRacing Grand Prix. Fra 2022-sesongen blir norgesmesterne kåret i Simracing NM.


== Referanser ==